CELEX: 52019PC0275
Language: hr
Date: 2019-06-14
Title: Prijedlog PROVEDBENE ODLUKE VIJEĆA o odobrenju Portugalu da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 14.6.2019.
            COM(2019) 275 final
            2019/0136(NLE)
            Prijedlog
            PROVEDBENE ODLUKE VIJEĆA
            o odobrenju Portugalu da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”
                  1
               ), Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od odredaba te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 2. srpnja 2018. Portugal je zatražio odobrenje za uvođenje mjere odstupanja od članka 193. Direktive o PDV-u, kojim se određuje osoba odgovorna za plaćanje PDV-a. Portugal je dopisom koji je Komisija zaprimila 27. studenoga 2018. poslao detaljnije informacije o mjeri koju želi uvesti. Komisija je 18. prosinca 2018. poslala dopis u kojem od Portugala traži bilateralni sastanak radi pojašnjavanja zahtjeva. Sastanak je održan 27. veljače 2019. Portugal je ponovio svoj zahtjev za odstupanje i dopisom koji je Komisija zaprimila 19. ožujka 2019. poslao dodatne informacije. 
            
            
               U skladu s člankom 395. stavkom 2. Direktive o PDV-u Komisija je dopisima od 27. ožujka 2019. ostale države članice obavijestila o zahtjevu Portugala. Komisija je dopisom od 28. ožujka 2019. obavijestila Portugal da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Člankom 193. Direktive o PDV-u propisuje se kao opće pravilo da je porezni obveznik koji isporučuje robu ili usluge odgovoran za plaćanje PDV-a.
               
               
                  U skladu s člankom 395. Direktive o PDV-u države članice mogu primjenjivati mjere odstupanja od odredaba te direktive kako bi se pojednostavnili postupci naplate PDV-a ili spriječili određeni oblici utaje ili izbjegavanja poreza ako im je Vijeće to odobrilo.
               
               
                  Portugal je zatražio odobrenje za primjenu mehanizma  prijenosa porezne obveze na isporuke pluta, drva, češera bora ili pinjola u ljusci, ako je osoba kojoj se ta roba isporučuje porezni obveznik koji ima registrirano sjedište, stalni poslovni nastan ili prebivalište u Portugalu i obavlja transakcije za koje ima pravo na potpun ili djelomičan odbitak pretporeza. 
               
               
                  Portugal smatra da je šumarski sektor u toj zemlji jedan od sektora gospodarske djelatnosti u kojem su prijevara i utaja poreza iznimno česti. To je zato što u tom sektoru dominira velik broj malih proizvođača i brojni uzgajivači koji prodaju sirovine za prerađivačke tvrtke bez prijave i plaćanja PDV-a za te prodaje. No prerađivačke tvrtke su srednje veliki ili veliki porezni obveznici i lako ih je identificirati. Priroda tržišta i uključenih poslovnih subjekata dovela je do prijevara u vezi s PDV-om koje portugalska porezna tijela teško mogu suzbiti unatoč pojačanom nadzoru i mjerama koje su već poduzete. Portugal želi radi suzbijanja tih zlouporaba uvesti mehanizam prijenosa porezne obveze za isporuke pluta, drva, češera bora i pinjola u ljusci, čime bi se odgovornost za plaćanje PDV-a prebacila na mali broj poduzeća za preradu koje se lako može identificirati. Portugal smatra da bi se time uklonila takva vrsta prijevare u vezi s PDV-om i smanjili gubici prihoda od PDV-a koji iz toga proizlaze.
               
               
                  Odstupanja se obično odobravaju na ograničeno razdoblje kako bi se omogućila procjena je li posebna mjera primjerena i djelotvorna te kako bi se državama članicama dalo vremena da uvedu uobičajene mjere za borbu s tim problemom do isteka mjere odstupanja, nakon čega bi produljenje odstupanja postalo bespotrebno. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. 
               
               
                  Uzimajući u obzir situaciju s prijevarama u navedenom sektoru, predlaže se uvođenje mjere odstupanja, čime se Portugalu omogućuje primjena te mjere odstupanja do 31. prosinca 2022. Portugal bi do isteka tog odstupanja trebao uvesti druge uobičajene mjere za suzbijanje i sprečavanje prijevara u vezi s PDV-om u sektoru pluta, drva, češera bora i pinjola u ljusci. Stoga novo odstupanje od članka 193. Direktive 2006/112/EZ u odnosu na te isporuke ne bi trebalo više biti potrebno.
               
            
            
               •Dosljednost s postojećim odredbama politike u određenom području
            
            
               
                  Slična odstupanja u odnosu na članak 193. Direktive o PDV-u odobrena su drugim državama članicama.
               
               
                  Predložena mjera stoga je u skladu s važećim odredbama Direktive o PDV-u.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
         
         
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti. 
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
               
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići.
            
            
               •Odabir instrumenta
            
            
               Predloženi instrument: Provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnio Portugal i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlog Provedbene odluke Vijeća usmjeren je na sprečavanje određenih oblika utaje poreza ili izbjegavanja plaćanja poreza u sektoru isporuke pluta, drva, češera bora i pinjola u ljusci. Mehanizmom prijenosa porezne obveze trebalo bi se pomoći Portugalu u daljnjoj borbi protiv prijevara u vezi s PDV-om u tom sektoru. U tom će smislu mjera odstupanja imati potencijalno pozitivan učinak.
               
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               
                  Prijedlog ne utječe na proračun EU-a.
               
            
            
               5.OSTALI DIJELOVI
            
            
               Prijedlog je vremenski ograničenog trajanja.
            
            
               2019/0136 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               o odobrenju Portugalu da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  2
               , a posebno njezin članak 395. stavak 1., 
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom koji je Komisija zaprimila 2. srpnja 2018., Portugal je zatražio odobrenje za uvođenje posebne mjere odstupanja od članka 193. Direktive 2006/112/EZ za isporuke pluta, drva, češera bora ili pinjola u ljusci, ako je osoba kojoj se ta roba isporučuje porezni obveznik koji ima registrirano sjedište, stalni poslovni nastan ili prebivalište u Portugalu i obavlja transakcije za koje ima pravo na potpun ili djelomičan odbitak pretporeza (ulaznog PDV-a). Portugal je dopisima koje je Komisija zaprimila 27. studenoga i 2018. i 19. ožujka 2019. dostavio dodatne informacije Komisiji.
            
            
               (2)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 27. ožujka 2019. obavijestila druge države članice o zahtjevu Portugala. Komisija je dopisom od 28. ožujka 2019. obavijestila Portugal da ima sve informacije potrebne za razmatranje zahtjeva.
            
            
               (3)Portugal smatra da je šumarski sektor u Portugalu jedan od sektora gospodarske djelatnosti u kojem su prijevara i utaja poreza iznimno česti. To je zato što u tom sektoru dominira velik broj malih proizvođača i brojni uzgajivači koji prodaju sirovine za prerađivačke tvrtke bez prijave i plaćanja PDV-a za te prodaje. Priroda tržišta i uključenih poslovnih subjekata dovela je do prijevara u vezi s PDV-om koje portugalska porezna tijela teško mogu suzbiti unatoč pojačanom nadzoru i mjerama koje su već poduzete. Portugal želi radi suzbijanja zlouporaba uvesti mehanizam prijenosa porezne obveze za isporuke pluta, drva, češera bora i pinjola u ljusci, čime bi se odgovornost za plaćanje PDV-a prebacila na mali broj poduzeća za preradu koje se lako može identificirati. Portugal smatra da bi se time uklonila takva vrsta prijevare u vezi s PDV-om i smanjili gubici prihoda od PDV-a koji iz toga proizlaze.
            
            
               (4)Portugalu bi stoga trebalo odobriti da uvede mjeru odstupanja tijekom ograničenog razdoblja do 31. prosinca 2022. 
            
            
               (5)Odstupanja se obično odobravaju na ograničeno razdoblje kako bi se moglo ocijeniti je li mjera odstupanja prikladna i djelotvorna. Odstupanjima se državama članicama daje vrijeme da do isteka mjere odstupanja uvedu uobičajene mjere za borbu s odgovarajućim problemom, nakon čega bi produljenje odstupanja postalo bespotrebno. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. Portugal bi stoga do isteka tog odstupanja trebao uvesti druge uobičajene mjere za suzbijanje i sprečavanje prijevara u vezi s PDV-om u sektoru pluta, drva, češera bora i pinjola u ljusci te mu stoga nakon toga više ne bi trebalo biti potrebno odstupanje od članka 193. Direktive 2006/112/EZ u odnosu na te isporuke.
            
            
               (6)Mjerom odstupanja neće se negativno utjecati na vlastita sredstva Unije koja proizlaze iz PDV-a,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 193. Direktive 2006/112/EZ, Portugalu se odobrava određivanje poreznog obveznika kojemu se isporučuju pluto, drvo, češeri bora ili pinjoli u ljusci kao osobe koja je dužna platiti PDV ako je to porezni obveznik koji ima registrirano sjedište, stalni poslovni nastan ili prebivalište u Portugalu i obavlja transakcije za koje ima pravo na potpun ili djelomičan odbitak pretporeza.
            
            
               Članak 2.
            
            
               Ova se Odluka primjenjuje od 1. siječnja 2020. i prestaje važiti 31. prosinca 2022.
            
            
               Članak 3.
            
         
         
            
               Ova je Odluka upućena Portugalskoj Republici.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL L 347, 11.12.2006., str. 1.